Borguľa, Martin, poslanec NR SR (2020-05-20):
Ďakujem za slovo. Vážený pán predsedajúci, vážený pán minister a ctené zhromaždenie, v prvom rade chcem povedať, pán minister, že ja tomuto návrhu zákona vyslovujem podporu, ja si naozaj uvedomujem, že je to asi najlepšie riešenie z tých všetkých riešení, ktoré sme mali na stole. Nechcel som reagovať vo faktickej poznámke, pán Blanár, žiaľ, už tu nie je, alebo teda práve odchádza. A poviem vám to teraz, ja nemôžem s vami súhlasiť. Keby naozaj bola situácia taká, že dneska je problém iba v cestovnom ruchu a máme predané dlhopisy za 4 mld. eur, tak si viem smelo predstaviť také riešenie, že budeme finančne odškodňovať cestovné kancelárie, resp. tých ľudí, ktorí zložili tie zálohy, resp. vyplatili celé zájazdy, lenže jednoducho tieto peniaze, ja si myslím, budeme potrebovať oveľa viacej v úplne iných sférach hospodárskeho života. Aby sme si to tak zhrnuli alebo tak nejak jednoducho povedali, tak vy vlastne dávate dneska dve možnosti ľuďom, jedna možnosť je, že mal som ísť do Ríma, a teda do Ríma ísť nemôžem, lebo je tam situácia, aká tam je, tak si môžem vybrať dovolenku napríklad do Chorvátska, asi ísť to bude možné, alebo druhá možnosť je, že teda mal som ísť do Ríma, teraz tam ísť nemôžem, tak žiadam cestovnú kanceláriu o to, aby, keď to bude možné do toho Ríma ísť, aby som tam vtedy mohol ísť, toto sú v zásade dve možnosti. (Reakcia z pléna.) Alebo do Chorvátska v budúcnosti. Ja sa nejdem vyjadrovať k tým skupinám, ktoré ste vy im umožnili, aby dostali svoje peniaze naspäť, a ja sa chcem vyjadriť k tomu, že do veľkej miery je takáto situácia aj príležitosťou pre slovenský cestovný ruch. Ten zákon sa dá vyšperkovať, respektíve – a to vás chcem požiadať a poprosiť –, že tu sa dá urobiť tomu taká perla, a pomôcť slovenskému cestovnému ruchu, lebo keď my dáme možnosť ľuďom, ktorí chcú ísť do Ríma neskôr, že nechoď do Ríma, ale ostaň na Slovensku a my ťa pozitívne motujem..., motivujeme nejakým spôsobom, pán minister, ja nemám vymyslený ten spôsob, možno odpustenie časti DPH alebo čokoľvek iné, príď na Slovensko, tak my dávame obrovskú podporu slovenskému cestovnému ruchu, toto je pre mňa podstatné. Rovnako keď niekto si povie, že nechcem ísť do Talianska, ale pôjdem do Chorvátska, rovnako to takéhoto človeka, keď pozitívne, a to je veľmi dôležité povedať, ja nechcem nikoho sankcionovať, chcem pozitívne motivovať, pozitívne vymotivujeme, nechoď do Chorvátska miesto Talianska, poď na Slovensko, poď do Nízkych Tatier, poď na východ, poď na Gemer, proste stráv ten voľný čas tu, miň svoje peniaze tu, tak my obrovským spôsobom pomôžeme celému slovenskému HORECA segmentu, samozrejme, ak to bude možné, čo sa týka šírenia vírusu COVID-12. Preto, pán minister, dovoľte mi, aby som vás požiadal a poprosil, aby sme možno spolu, vy, pán minister dopravy, vytvorili nejakú pracovnú skupinu, vy ako hospodárstva a minister dopravy, lebo však pod neho patrí cestovný ruch, vytvorili nejakú skupinu, ktorá by sa niečím takýmto zaoberala. Ja tento zákon podporujem a, samozrejme, podporím, alebo teda podporím aj hlasovaním, je tu ale príležitosť možno v najbližších dňoch priniesť nejaký druhý zákon, ktorý bude pozitívne motivovať ľudí, aby ešte využívali tie možnosti zámeny tých zájazdov v prospech slovenských rekreačných a reštauračných zariadení. Ďakujem veľmi pekne za pozornosť.